K. Tóthová, poslankyňa: (2007-05-17):
Vážený pán generálny prokurátor, od januára 2006 môžu sudcovia udeliť za menej závažný delikt alternatívne tresty a to domáce väzenie a povinnú prácu. Vlani bolo takto vynesených trestov, myslím, povinnej práce na Slovensku iba 48 prípadov. V Českej republike, ktorá taktiež pozná tieto tresty, bol trest povinnej práce vynesený takmer vo vzťahu k 12 tisíc ľuďom. Opakujem, v Slovenskej republike v 48 prípadoch, v Českej republike v 12 tisíc prípadoch. Osobne som toho názoru, že u ľudí, ktorí sa dopúšťajú prvýkrát trestnej činnosti alebo menej závažnej činnosti, poprípade ľudia blízki mladistvému veku, je trest povinnej práce veľmi vhodný najmä z toho hľadiska, že práca je výrazným výchovným prostriedkom. Zanecháva návyky u mladých ľudí a je to aj určitá prevencia pred opakovaným dopúšťaním sa trestnej činnosti. Preto, vážený pán prokurátor, ja viem, že nikto nemôže na Slovensku sudcom prikazovať, aké tresty majú ukladať, ale domnievam sa, že možnosť alternatívnych trestov, ktoré môžu mať väčší prevýchovný efekt, je aj v rukách prokurátorov. A preto sa vás pýtam, navrhujú naši prokurátori aj túto formu trestu uložiť za spáchanie trestného činu. Ďalšia otázka je na tu prítomného pána ministra spravodlivosti. Vážený pán minister, podľa posledných štatistických údajov sa na Slovensku stali každý týždeň dve vraždy. Situácia za posledné roky sa permanentne zhoršuje. Pán minister Lipšic síce tu, v tejto snemovni a neraz aj v televízii presviedčal národ, ako kriminalita na Slovensku klesá, čo však nekorešponduje s číslami štatistiky. Vzrastajúci percentuálny podiel na kriminalite a závažnosti trestných činov má na Slovensku aj mládež. Tu by som chcela upozorniť na názory odborníkov, ktorí sú jednoznačne zhodní v tom, že existuje určitý vzájomný vzťah medzi zobrazovaním násilia v televízii, v rôznych počítačových hrách a páchaním trestnej činnosti mladých ľudí. Ja viem, aké sú kompetencie ministra spravodlivosti, preto si dovolím, pán minister, sa vás len spýtať na váš osobný názor, v čom vidíte príčiny stúpajúcej kriminality mladistvých a či taktiež vidíte v tom, že naša televízia a filmy, ako aj počítačové hry často zobrazujú násilie a v neúmernej miere ju ponúkajú aj na konzumáciu mladistvým. Keďže ste tu, pán minister, dopredu ďakujem za vašu odpoveď. Ďalej interpelujem pána ministra životného prostredia Jaroslava Izáka. Vážený pán minister, naše bezprostredné životné prostredie, v ktorom sa pohybujeme, ohrozujú aj fajčiari. Ja ako nefajčiarka túto skutočnosť pociťujem veľmi negatívne, aj keď viem, že niektorí moji fajčiarski kolegovia majú akosi tolerantnejší postoj k tejto skutočnosti. Preto ako nefajčiarka vítam pripravovanú novelu zákona o ochrane nefajčiarov, ktorá má voči fajčiarom postupovať prísnejšie, teda má regulovať ustanovenia prísnejšie vo vzťahu k fajčiarom. Pripájame sa tak k úsiliu mnohých európskych krajín, ktorým záleží na zdraví obyvateľov, aby vytvorili zdravšie životné prostredie. Napriek doterajšiemu legislatívnemu riešeniu tohto problému stále sa stretávame s nedostatočnou realizáciou aj tých ustanovení, ktoré sú zakotvené v platnom práve. Konkrétne myslím na priestory verejného stravovania. Platné právo ukladá vlastníkom inštitúcií ponúkajúcich verejné stravovanie, aby oddelili časť pre fajčiarov od časti pre nefajčiarov. Žiaľ, toto sa buď formálne deje, alebo sa to nedeje vôbec. Preto sa s týmto javom neviem stotožniť a pýtam sa vás, či zakotví novela pripravovaného zákona úplný zákaz fajčenia v reštauráciách a reštauračných bufetoch. Osobne by som to veľmi uvítala. A ak ste sledovali včerajšie vysielanie rozhlasu, viacerí respondenti, ktorí boli oslovení Slovenským rozhlasom, jednoznačne požadovali zákaz fajčenia v reštauračných zariadeniach. Osobne chcem vyjadriť názor, že ak by vládny návrh takýto zákaz nezakotvil, budem predkladať pozmeňujúci návrh a lobovať medzi poslancami, aby takýto návrh prešiel. Ďakujem za pozornosť. Ďalej interpelujem pána ministra životného prostredia Jaroslava Izáka s ďalšou interpeláciou. Vážený pán minister, Národnou radou Slovenskej republiky bol ešte v roku 2002 schválený zákon 529/2002 Z. z. o obaloch, účinný od 1. januára 2003. Tento zákon dáva právomoc ministrovi životného prostredia zaviesť zálohovanie jednorazových obalov, ktoré nadmerne zaťažujú životné prostredie. Predchádzajúca vláda Mikuláša Dzurindu nepripravila vykonávaciu vyhlášku napriek tomu, že podľa Legislatívnych pravidiel mohla takúto vykonávaciu vyhlášku pripraviť. Skúsenosti z vyspelých krajín v oblasti riešenia plastového odpadu sú také, že triedený zber odpadu, ktorý existuje aj u nás, veľmi nerieši v plnom rozsahu túto otázku. Tento spôsob sa síce ukázal ako posunujúci problematiku dopredu, ale nie ako spôsob riešiaci túto problematiku. Zálohový systém na jednorazové nápojové obaly je už zavedený vo viacerých štátoch, ako je Švédsko, Dánsko, Holandsko, Nemecko a v 13 štátoch Spojených štátov amerických a v 8 kanadských provinciách, v Izraeli a pripravuje ho aj Česká republika. Vzhľadom na tento vývojový trend, vážený pán minister, dovolím si vám položiť otázku, ako budete riešiť túto toľko diskutovanú otázku a zatiaľ ešte nevyriešenú. Pripravíte vykonávaciu vyhlášku k uvedenému zákonu o obaloch? Ďakujem za pozornosť. Posledná interpelácia je na pána ministra kultúry Marka Maďariča. Vážený pán minister, nie je nijakou tajnosťou, že vzrastajúci podiel na kriminalite, najmä na násilných trestných činoch má mládež. V minulom roku mladiství na Slovensku spáchali 5 tisíc trestných činov, ako sú krádeže, lúpeže, prepadnutia, násilnosti, dokonca aj vraždy. Násilie preniká i do školských lavíc. Názory viacerých odborníkov sa stotožňujú, že je vzájomný vzťah medzi zobrazovaním násilia na televíznej obrazovke a agresívnym konaním mladých ľudí, ktoré vyúsťujú do závažnej trestnej činnosti. Kontrolným orgánom, ktorý musí monitorovať dodržanie platných zákonov vo vysielaní elektronických médií, je Rada pre vysielanie a retransmisiu. Napriek tomu, že si je rada vedomá tejto svojej funkcie, podľa môjho názoru nekoná dostatočne dôsledne. Naďalej toleruje porušovanie zákona, napríklad z ponúk programu naďalej na nás z obrazoviek sa zameriavajú zbrane, naďalej sa vystrihujú z filmov násilné scény a podobne. Vážený pán minister, ja som vás v minulosti už na túto otázku interpelovala a interpelujem vás opätovne, pretože tento problém mi hlboko leží na srdci. Patrím medzi tých ľudí, ktorí sú hlboko presvedčení, že prezentácia násilia v televízii a v kinách vlastne ponúka tam, kde nie sú pozitívne príklady, mladým ľuďom negatívne príklady. Preto vás opätovne, pán minister, žiadam o odpoveď, či nevnímate postup Rady pre vysielanie a retransmisiu pri prenesenom výkone štátnej správy, v rámci ktorej má rada ukladať sankcie za prezentáciu násilia na televíznej obrazovke, ako veľmi, veľmi benevolentný postup. Vážený pán minister, vy ste mi v minulosti odpovedali, že nemáte vplyv na Radu pre vysielanie a retransmisiu. Osobne zastávam názor, že táto rada bola zákonom zmocnená na výkon takých úloh, ktorý prislúcha štátnej správe a táto ich aktivita má charakter štátnej správy. Vy ste ústredný orgán štátnej správy, preto sa domnievam, že benevolencia Rady pre vysielanie a retransmisiu je vo vašej kompetencii na posúdenie. Ďakujem za pozornosť.